Õppida ju tahaks - aga mitte üksi üldist kapitalismivaenu, vaid ikkagi ka, kuidas ja mis tagajärgedega mõeldakse teostada seda sotsiaalrevolutsiooni just siin maal ja siin antud valis- ja siseoludega, siin antud talupoeglik-väikekodanlise  enamusega, tulundusvõimalustega ja "vaeste patuste alevi" inimestega. Ja enne kui see pole selgitet lähemalt, on ometi hädaoht, et me ühest asjast kõneldes mõtleme kaht sootuks erinevat - ja kahest eri asjast kõneldes võib-olla mõtleme üht. Ja teeme ainult sõnu. Ja professoriks saanud ning iga aastaga ikka ettevaatlikumaks tõmbunud G. Suits'ki ei näi selgitavat neid asju meile teps mitte palju pikemalt kui ehk 10 aasta eest.